Jusuf – pašina džamija
U srcu starog grada Maglaja, iznad rijeke Bosne, uzdiže se velika Jusuf-pašina džamija, poznata i kao Kuršumlija džamija. Ona nije samo džamija, nego i svjedok prošlih vremena i promjena kroz koje je prolazio naš grad. Ona je prozor u prošlost, jer nas vraća u doba Osmanskog carstva, ali i vrata u budućnost, jer nas uči koliko je važno čuvati svoje korijene.
Džamija je sagrađena sredinom 16.vijeka, a podigao ju je maglajski Jusuf-paša, ugledni vojskovođa i vakif koji je želio svom gradu ostaviti trag vjere te kulture. Ime Kuršumlija potiče od turske riječi kuršum, što znači olovo, jer je kupola bila prekrivena olovnim slojem po čemu je i postala prepoznatljiva.Taj detalj svjedoči o majstorstvu tadašnjih graditelja, koji su znali spojiti umjetnost graditeljstva i vjeru u jedno remek-djelo.
Kada danas uđemo u  džamiju, osjetimo miris davnih vremena.Debeli kameni zidovi,visoka kupola, drveni minber i mihrab ukrašen toplim detaljima podsjete nas na vremena kad su ljudi imali duboku povezanost sa vjerom. Svaki kamen ove džamije nosi priču – o vjernicima koji su vijekovima dolazili da se mole i generacijama počaznika koji su u njenoj hladovini učili prve harfove.
Jusuf – pašina džamija nije samo spomenik prošlosti.Ona je i simbol budućnosti. Iako je oštećena u ratu i više puta obnovljena i danas stoji kao dokaz da se vrijednosti mogu sačuvati ako ih poštujemo.Svaka posjeta džamiji podsjeti nas da iz prošlosti učimo – o ljubavi,vjeri i miru i da te vrijednosti trebamo nositi sa sobom u budućnost.
Zato sa razlogom mogu reći da je Jusuf – pašina džamija prozor u našu prošlost i vrata u našu budućnost.Ona nas motiviše da gradimo bolje sutra koje je temeljeno na vjeri i poštivanju tradicije.Gledajući njene zidove i slušajući ezan našeg hafiza koji se širi Maglajem,osjetimo da prošlost i budućnost  nisu daleko,već su upravo tu u srcu našeg grada.

